b'\n_START_ARTICLE_\nTihomir Novak\n_START_SECTION_\nKlupska karijera\n_START_PARAGRAPH_\nNovak se nogometom po\xc4\x8deo baviti u omladinskim kategorijama kutinske Moslavine, a osim za mati\xc4\x8dni klub, nastupao je i za Libertas iz Novske te Metalac iz Me\xc4\x91uri\xc4\x87a. Paralelno igra i mali nogomet, a nakon dobrih igara u dresu MNK Petrinj\xc4\x8dica, u ljeto 2007. prelazi u HMNK Gospi\xc4\x87. S Gospi\xc4\x87anima u prvoj sezoni osvaja naslov prvaka Hrvatske, nakon \xc4\x8dega klub seli u Zagreb i nastupa pod imenom Nacional. U dresu Nacionala Novak osvaja jo\xc5\xa1 jedno prvenstvo (2009./10.) i nastupa u UEFA-inom Futsal kupu, malonogometnoj ina\xc4\x8dici Lige prvaka. Uo\xc4\x8di po\xc4\x8detka sezone 2011./12., potpisuje ugovor za MNK Brodosplit in\xc5\xbeenjering i novu mom\xc4\x8dad predvodi do jo\xc5\xa1 jednog naslova prvaka Hrvatske._NEWLINE_Nakon 5 godina izbivanja, u rujnu 2012., vra\xc4\x87a se u MNK Petrinj\xc4\x8dicu. U kolovozu 2013. godine Tihomir odlazi igrati profesionalno mali nogomet u Italiju,to\xc4\x8dije u klub Asti Calcio a 5 iz grada Astia.\n_START_SECTION_\nReprezentativna karijera\n_START_PARAGRAPH_\nU srpnju 2007. Novak debitira u dresu malonogometne reprezentacije Hrvatske i odmah posti\xc5\xbee pobjedni\xc4\x8dki zgoditak u prijateljskom susretu protiv Ma\xc4\x91arske. Na Europskom futsal prvenstvu 2012., kojem je Hrvatska bila doma\xc4\x87in, nastupio je u svih pet susreta hrvatske reprezentacije i turnir okon\xc4\x8dao kao drugi najbolji asistent (3). S ukupno 21 postignutih golova Novak je tre\xc4\x87i najbolji strijelac u povijesti hrvatske malonogometne reprezentacije.'